THL: Kansa toivoo väljempää alkoholipolitiikkaa

Terveyden ja hyvinvoinnin laitos THL uutisoi tänään otsikolla “Kansa ei toivo väljempää alkoholipolitiikkaa” vuosittaisesta gallup-tutkimuksesta, joka pyrkii mittaamaan suomalaisten alkoholipoliittisia kantoja. Tutkimuksen on toteuttanut TNS Gallup THL:n ja Alkon tilauksesta. Otos on noin tuhat ihmistä.

THL:n tiedote on tilastotieteellisestä näkökulmasta erittäin harhaanjohtava, ja kuvastaa THL:n obskyyriä linjaa tulkita kaikki tutkimukset alkoholipolitiikan kiristämisen perusteeksi, vaikka tutkimus itse asiassa sanoisi aivan toista. “Kansa ei toivo väljempää alkoholipolitiikkaa” on tulkittavissa suomeksi kahdella tavalla, mikä lienee THL:n tarkoituskin. Se tarkoittaa joko sitä, että kansa pitää alkoholipolitiikkaa juuri nyt sopivana tai, että se pitää alkoholipolitiikan väljentämistä epätoivottavana. Ensimmäinen vaihtoehto on dicto simpliciter eli virhellinen yleistys ja jälkimmäinen on virheellinen poikkeuksen kielto. Vastapainoksi olen otsikossa käyttänyt virheellistä yleistystä THL:n tavoin, joka paremmin kuitenkin kuvastaa gallupin tulosta kuin THL:n ilmaisu.

Jopa tiedotteen kaaviossa käytettyjen värien valinta on melkolailla kyseenalainen sisällön viestinnän näkökulmasta. Punainen kun yleensä tarkoittaa kielteisyyttä ja vihreä myönteisyyttä tai vapaamielisyyttä. Tässä kaaviossa vihreä tarkoittaa kiristämistä, punainen “sääntely sopivalla tasolla” ja konservatiivisuuden väri sininen vapauttamista. Samalla täytyy sanoa, että kysymyksenasettelu kyselyssä on ollut erittäin THL- ja Alko-lähtöinen. Kysymykset kuten “ovatko alkoholin ostamisen ikärajat hyvät”, “onko Alko onnistunut vastuullisuustavoitteissaan” tai “onko Alko onnistunut asiakaspalvelussaan” eivät juuri kuvaa aikuisten suhtautumista alkoholipolitiikkaan laajemmin vapaus-rajoitus -skaalalla. Jos tulosten laskenta tapahtuu kaikkien kysymysten keskiarvotarkastelulla, niin sijoittuisin itse “sopiva”-ryhmään pienellä väljentämispainotuksella vaikka edustankin markkinaehtoista, huomattavasti nykyistä liberaalimpaa alkoholipolitiikan suuntausta. Näin ollen kyselyistä koottu tulos on sekin jo lähtökohtaisesti vääristynyt.

Tehdäänpä silti pieni muokkaus.

Mitä kaavio sanoo nyt? Se kertoo, että yleisellä tasolla suomalaisten suhtautuminen on vuodesta 2007 liberalisoitunut etenkin 2010-luvulla, kiristämisen kannattajien määrä on huvennut vuosittain 20-30%:lla ja tämän vuoden alussa osa väljentämistä kannattavista on saattanut siirtyä “sopiva” ja “eos”-leireihin. Noin yleisellä tasolla on kuitenkin selvää, että THL:n kiristämislinjan kannattajat ovat katoava luonnonvara. Enemmistö suomalaisista sijoittuu keskivaiheille mutta trendi on yleisesti kohti maltillisen väljentämisen suuntaa.

Peräänkuuluttaisin tutkijoiksi itseään nimittäviltä THL:n virkamiehiltä jonkinlaista tilastotieteellistä tulkinnan etiikkaa. Oikeampi otsikko olisi “Alkoholipolitiikka jakaa kansaa” (48% sopiva, 45% haluaa muutosta, 6% ei osaa sanoa) tai että “Vajaa enemmistö puoltaa varovaisesti nykyistä alkoholipolitiikkaa verrattuna muuttoksiin”. Vielä karumpaa on se, että vuosittaisen seurantatutkimuksen vuoden 2015 tuloksesta ei ilmeisesti edes tiedotettu, koska sen sisältö ei sopinut THL:n dogmaan. Hieno esimerkki tieteellisestä julkaisuvääristymästä.

Kansa selvästikin laajemmin kannattaa liberalisointia kuin vastustaa sitä. Tätä kertoo THL:n teettämä lähtökohtaisesti vääristävä kyselytutkimus. THL:llä on tiedotteessaan väärä otsikko.

Lisäys klo 16:30: THL julkaisi tiedotteen kysymysasettelusta